## Rješenje kojim se trgovačkom društvu Istra d.d., Pula, odobrava prospekt o izdavanju 26.720 redovnih dionica na ime, privatnom ponudom

### NN 76/2008 (2.7.2008.), Rješenje kojim se trgovačkom društvu Istra d.d., Pula, odobrava prospekt o izdavanju 26.720 redovnih dionica na ime, privatnom ponudom

# HRVATSKA AGENCIJA ZA NADZOR FINANCIJSKIH USLUGA

**2502**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), temeljem zahtjeva društva Istra d.d.,
Pula, Narodni trg 10, za odobrenje prospekta o izdavanju dionica privatnom
ponudom, Uprava Hrvatske agencije za nadzor financijskih usluga je na sjednici
održanoj 24. lipnja 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu ISTRA d.d., Pula, Narodni trg 10, odobrava se prospekt o
izdavanju 26.720 redovnih dionica na ime, privatnom ponudom, ukupne vrijednosti
45.424.000,00 kuna, pojedinačne nominalne vrijednosti 1.700,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Istra d.d., Pula, Narodni trg 10 (u daljnjem tekstu:
Izdavatelj), podnijelo je Hrvatskoj agenciji za nadzor financijskih usluga (u
daljnjem tekstu: Agencija), 28. siječnja 2008. godine, zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (»Narodne novine« br. 84/02,
138/06, u daljnjem tekstu: Zakon) i Pravilniku o sadržaju zahtjeva i prilozima
za odobrenje prospekta i skraćenom prospektu (»Narodne novine« br. 118/03, u
daljnjem tekstu: Pravilnik), a 1. veljače, 26. svibnja i 11. lipnja 2008. godine
zatražene izmjene i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 27.
rujna 2007. godine donijela Odluku o povećanju temeljnog kapitala i izdavanju
dionica privatnom ponudom (u daljnjem tekstu: Odluka Izdavatelja).
Sukladno Odluci Izdavatelja, temeljni kapital Izdavatelja povećat će se s iznosa
od 110.466.000,00 kuna za iznos od 45.424.000,00 kuna na iznos od 155.890.000,00
kuna, izdavanjem 26.720 redovnih dionica na ime, u nematerijaliziranom obliku,
nominalne vrijednosti 1.700,00 kuna po dionici, privatnom ponudom.
Pravo na upis i uplatu dionica predmetnog izdanja, sukladno Odluci Izdavatelja,
ima dioničar Izdavatelja, društvo Puljanka d.d., Pula (u daljnjem tekstu:
Ulagatelj), a koje će pravo moći ostvariti u roku od 14 dana od dana konačnosti
rješenja Agencije o odobrenju prospekta.
Pravo ostalih dioničara na upis i uplatu dionica predmetnog izdanja, Odlukom
Izdavatelja je isključeno.
Odlukom Izdavatelja određeno je da će se temeljni kapital Izdavatelja povećati
unosom prava – potraživanja Ulagatelja prema Izdavatelju u ukupnom iznosu od
13.108.700,00 kuna, izdavanjem 7.711 dionica, nominalne vrijednosti 1.700,00
kuna.
Nadalje, Odlukom Izdavatelja, određeno je da će se temeljni kapital Izdavatelja
povećati unosom nekretnina u vlasništvu Ulagatelja i to 3407/10000 suvlasničkog
dijela z.k.č.br.1845/6, upisane u z.k.ul.br. 10336, podul. 5, k.o. Pula, 78/100
suvlasničkog dijela z.k.č.br. 553/26, upisane u z.k.ul.br. 11703 k.o. Pula i
z.k.č.br.1055/1, upisane u z.k.ul.br. 7789 k.o. Pula.
Ukupna tržišna vrijednost navedenih nekretnina, procijenjena je Elaboratom
stalnog sudskog vještaka i potvrđena Izvješćem revizora o obavljenoj reviziji
povećanja temeljnog kapitala na iznos od 30.853.300,00 kuna.
Unosom nekretnina u temeljni kapital Izdavatelja, Ulagatelj ima pravo na upis
18.149 redovnih dionica, nominalne vrijednosti 1.700,00 kuna.
Isto tako, Odlukom Izdavatelja, određeno je da će se temeljni kapital
Izdavatelja povećati uplatom iznosa od 1.462.000,00 kuna od strane Ulagatelja.
Uplatom navedenog iznosa Ulagatelj stječe 860 dionica Izdavatelja.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja privatnom
ponudom, priloženi svi prilozi propisani Zakonom i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2.
Zakona.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-11/2
Urbroj: 326-111/08-9
Zagreb, 24. lipnja 2008.

Član Uprave
**Ivica Letinić**, v. r.

Rješenje, NN 76/2008-2502
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)